b"\n_START_ARTICLE_\nBettiah\n_START_PARAGRAPH_\nBettiah o Bettiah Raj fou un estat tributari protegit de Bihar, del tipus zamindari, un dels m\xc3\xa9s grans zamindaris de Bihar (el segon d'aquesta prov\xc3\xadncia). La superf\xc3\xadcie era de 4765\xc2\xa0km\xc2\xb2 i la renda de dos milions de r\xc3\xbapies. _NEWLINE_Estava en mans d'una fam\xc3\xadlia de bramans bhumihars descendents de Gangeshwar Dev, un bhumihar brahmin del clan Jaitharia establert a Jaithar a Champaran (Bengala) vers 1244. Un dels seus descendents, Agar Sen (Ugra Sen), va adquirir territoris sota l'emperador Jahangir i va rebre el t\xc3\xadtol de raja de Shah Jahan; el seu domini fou conegut com a Riyasat del Sirkar de Champaran, amb 4 parganes (Majhwa, Simrown, Babra i Maihsi)._NEWLINE_El 1659 el va succeir el seu fill raja Guj Singh que va construir el palau familiar i va morir el 1694 deixant sis fill dels quals tres van morir sense descend\xc3\xa8ncia; el gran, Raja Dalip Singh, va heretar Bettiah i va morir el 1715; el segon fou ancestre de Raja Sheoraj Nandan Singh de Sheohar a Muzaffarpur; i el tercer ancestre dels zamindars de Madhuban a Darbhanga._NEWLINE_Raja Dalip Singh fou succe\xc3\xaft pel seu fill Raja Dhrup Singh, que va rebre una confirmaci\xc3\xb3 de l'emperador Farrukhsiyar. El 1760, l'emperador Shah Alam II el va cridar en ajut per la seva expedici\xc3\xb3 a Bengala; sotm\xc3\xa8s a les pressions del nawab Mir Qasim de Patna (el virrei de Bengala), es va matar amb ver\xc3\xad (1762) i el va succeir el seu n\xc3\xa9t (fill d'una filla de nom Benga Babui) Raja Jugalkishore Singh._NEWLINE_Despr\xc3\xa9s del 1765 les imposicions exagerades de la Companyia Brit\xc3\xa0nica de les \xc3\x8dndies Orientals que havia adquirit Bihar i Bengala el 1765, van portar a la revolta del sobir\xc3\xa0 que fou derrotat i el set estat rebaixat a zamindari. El raja va fugir a Bundelkhand (1766) i tot l'estat fou confiscat i posat sota administraci\xc3\xb3 de la companyia i concedida a uns parents fidels a la companyia. En aquest temps (vers 1766-1771) el zamindari era el m\xc3\xa9s gran sota jurisdicci\xc3\xb3 de la companyia; tot el districte de Champaran en feia part excepte un tros que tenien els rajes del Ramnagar Raj (tamb\xc3\xa9 de fam\xc3\xadlia braman bhumihar). La companyia no fou capa\xc3\xa7 de recaptar el que ella mateixa exigia i d'altra banda el deposat raja va prometre obedi\xc3\xa8ncia, el 1771 l'administraci\xc3\xb3 del territori de les parganes de Majhawa i Simraon fou retornada al raja mentre la resta del districte fou concedida a uns cosins als quals s'havia donat inicialment tot l'estat el 1766 (Sri Kishen Singh i Abdhoot Singh que eren fills de Prithi Singh i Satrajit Singh respectivament, germans petits de Raja Dalip Singh) i que ara van rebre territoris que va formar el zamindari de Shiuhar o Sheohar i el de Madhuban (amb les parganes de Babra i Maihsi) segons un acord de 24 de juliol de 1771. _NEWLINE_No van tardar a esclatar difer\xc3\xa8ncies entre la companyia i Raja Jugalkishore Singh i aquest, que tornava a no poder pagar, fou deposat altre cop. El raja va rebre una pensi\xc3\xb3 i va morir el 1783. El va succeir en els drets el seu fill Raja Birkishore Singh i a aquest el 1790 o 1791 el seu fill Anand Kishore Singh. El 22 de setembre de 1790 lord Cornwallis va recomanar retornar Majhwa i Simrown a Raja Jugalkishore Singh per\xc3\xb2 aquest ja havia mort i l'acord es va fer amb els seus hereus en concret el fill Raja Birkishore Singh, que segons una refer\xc3\xa8ncia justament va morir en aquest temps, segurament durant la negociaci\xc3\xb3 (ocupant el lloc el seu fill Anand Kishore Singh), per\xc3\xb2 segons una altra va viure fins al 1816. En l'acord Srikishen Singh i Abdhoot Singh havien de ser reconeguts en els seus dominis condici\xc3\xb3 que fou acceptada. Una delimitaci\xc3\xb3 de les parganes es va fer el 1791 i es va regular el zamindari de Bettiah o Bettiah Raj. Els altres afectats reclamaven per la descend\xc3\xa8ncia per l\xc3\xadnia femenina de Raja Jugalkishore Singh, mentre Raja Birkishore Singh havia defensat el seu dret basant-se en el fet que Jugalkishore havia estat legalment adoptat i havia succe\xc3\xaft no pel dret matern sin\xc3\xb3 com fill adoptiu de l'avi. _NEWLINE_Raja Anandkishore Singh va rebre el t\xc3\xadtol de maharaj\xc3\xa0 bahadur el 1830. Va morir sense fills i fou succe\xc3\xaft pel seu germ\xc3\xa0 Maharaja Nawal Kishore Sinhj i aquest pel seu fill Maharaja Rajendra Kishore Singh Bahadur el 1855. Fou al seu torn succe\xc3\xaft (1883) pel seu fill i darrer maharaj\xc3\xa0, Sir Harendra Kishore Singh. La separaci\xc3\xb3 de Madhuban i Sheohar havia fet disminuir el territori per\xc3\xb2 encara fou el segon nobles m\xc3\xa9s important de Bihar. El principat de Ramnagar tamb\xc3\xa9 havia sorgit de Bettiah. En plets de 1958 i posteriors, per el t\xc3\xadtol, es va establir judicialment que Raja Jugal Kishore Singh no podia ser legalment considerat un putri ka putra amb dret de successi\xc3\xb3 i, per tant, els seus descendents no tenien dret a reclamar, per\xc3\xb2 aquesta no fou la pol\xc3\xadtica al final del segle\xc2\xa0XIX._NEWLINE_Maharaja Sir Harendra Kishore Singh Bahadur va morir sense successi\xc3\xb3 el 26 de mar\xc3\xa7 de 1893 i va deixar dues v\xc3\xaddues, Maharani Sheo Ratna Kuer i Maharani Janki Kuer. Maharani Sheo Ratna Kuer el va succeir com a v\xc3\xaddua de major edat per\xc3\xb2 va morir el 24 de mar\xc3\xa7 de 1896 i llavors va passar al tron Maharani Janki Kuer (nascuda el 1870). Aviat es va comprovar que no estava capacitada per dirigir l'estat i la sala de corts va agafar l'administraci\xc3\xb3 (Court of wards) l'any 1897. La maharani va conservar algunes prerrogatives fins a la seva mort el 27 de novembre de 1954."